《百字令 初度日自赠》
清代·李符

月波楼外，有吴侬被褐，旧乡慵住。督亢昆明游历历，更走束齐西楚。

叠锦翻鸿，镀环刻凤，笑掷当炉女。春场盘马，朔篷曾射骄兔。

谁料露枕风鞭，旧颜憔悴，容易伤迟暮。涉猎文词终小技，一任砚尘书蠹。

犬子呼儿，桃根作妇，愿载扁舟去。五湖三泖，翠竿长钓烟浦。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。